皇帝狩于近郊
作者：張方平
朝代：宋

paragraphs: 講事時農隙，斿車引狩畋。
旌門開霽野，帳殿拂霜天。
星斗隨華蓋，風雲逐寶鞭。
翼開花浪急，圍合錦城圓。
射狡無遺鏃，從奔必應弦。
迹人輕過電，騎隊速回漩。
鷙翮紛爭擊，材盧亦競先。
亟來餘逸足，徑下不虛拳。
勇氣凌金鼓，懽聲雜筦絃。
抗緌分逆順，植表閱周旋。
湯德逾三面，堯心豈兩豜。
頒禽均近列，賜帛及高年。
坐幄陳慈宴，停輿勞力田。
鳴鐃迴綵仗，斜日下濛泉。
寧校虞旗獲，聊供廟俎鮮。
簡稽嚴卒乘，典制寓蹄筌。
甫草深懷古，磻溪念得賢。
威靈增震耀，夷虜懾腥羶。
羽獵嘗箴漢，車攻昔美宣。
詞臣茲紀詠，抑未愧前篇。